ຮຸ້ນໃນຕະຫຼາດເອເຊຍທົ່ວໄປ ມີລາຄາດີຂຶ້ນ
ພວກຕະຫຼາດຮຸ້ນໃນເອເຊຍ ອັດລົງໃນທາງບວກ ວັນພຸດມື້ນີ້ ຫລັງຈາກທະນາຄານກາງສະຫະລັດ ປະກາດເອົາມາດຕະການ ຕ່າງໆ.
ພວກຕະຫຼາດຮຸ້ນທົ່ວໄປໃນເອເຊຍອັດລົງໃນທາງບວກໃນວັນພຸດມື້ນີ້ ຕາມຫລັງການຟື້ນ ໂຕຄືນຢ່າງໃຫຍ່ ໃນຕະຫຼາດຮຸ້ນ Wall Street ຂອງສະຫະລັດທີ່ນະຄອນນີວຢອກ ໃນມື້ວານນີ້ ຫລັງຈາກທີ່ລາຄາຮຸ້ນໄດ້ຕົກລົງຢ່າງໃຫຍ່ໃນມື້ວັນຈັນນັ້ນ ລາຄາຮຸ້ນ Nikkei ຂອງຍີ່ປຸ່ນ ອັດຕະຫຼາດສູງຂຶ້ນ 1 ເປີເຊັນໃນວັນພຸດມື້ນີ້ ໃນຂະນະທີ່ ລາຄາຮຸ້ນໃນຕະຫຼາດໃຕ້ຫວັນ ເພີ່ມຂຶ້ນຫລາຍກວ່າ 3 ເປີເຊັນ ພວກຮຸ້ນທີ່ຕະຫຼາດຮອງ ກົງແລະນະຄອນຊິດນີ ກໍມີລາຄາສູງຂຶ້ນຢ່າງນ້ອຍ 2 ເປີເຊັນໃນຕອນທ່ຽງມື້ນີ້ ພວກຕະຫຼາດຮຸ້ນໃນສະຫະລັດ ມີການຟື້ນໂຕຄືນໃນວັນອັງຄານຫລັງຈາກທະນາຄານ ແຫ່ງຊາດສະຫະລັດອອກມາປະກາດວ່າ ຕົນຈະຮັກສາອັດຕາດອກເບ້ຍເງິນກູ້ທີ່ຢູ່ໃນລະ ດັບຕໍ່າສຸດຢູ່ແລ້ວໃນປັດຈຸບັນນີ້ ຄືໃນລະຫວ່າງ ສູນ ຫາ 1 ສ່ວນ 4 ຂອງ 1 ເປີເຊັນນັ້ນ ໄວ້ຕໍ່ໄປຈົນຮອດຢ່າງນ້ອຍ ກາງປີ 2013 ທະນາຄານກາງກ່າວວ່າ ຕົນມີຄວາມເປັນ ຫ່ວງວ່າ ການເສດຖະກິດຂອງປະເທດກໍາລັງຟື້ນໂຕຄືນຊ້າກ່ວາທີ່ຄາດໄວ້ ແລະຕະຫຼາດ ແຮງງານກໍອ່ອນແອກ່ວາທີ່ໄດ້ຄາດຄະເນໄວ້ ບັນດາເຈົ້າໜ້າທີ່ຫວັງວ່າ ອັດຕາດອກເບ້ຍຕໍ່າເປັນປະວັດການນີ້ ຈະພາໃຫ້ມີການກູ້ຢືມ ແລະໃຊ້ຈ່າຍເງິນຫລາຍຂຶ້ນຊຶ່ງຈະກະຕຸ້ນເສດຖະກິດນັ້ນ ການພົບປະຂອງພວກເຈົ້າໜ້າທີ່ທະນາຄານກາງຂອງສະຫະລັດມີຂຶ້ນຫລັງຈາກທີ່ລາຄາ ຮຸ້ນໄດ້ຕົກລົງຢ່າງຫລວງຫລາຍເປັນເວລາຫລາຍມື້ໃນຕະຫຼາດຮຸ້ນຢູ່ໃນທົ່ວໂລກ ແລະ ຫລັງຈາກທີ່ອົງການໃຫ້ຄະແນນສິນເຊື່ອ S&P ໄດ້ປະກາດລົດລະດັບຄວາມໜ້າເຊື່ອຖື ດ້ານສິນເຊື່ອຂອງສະຫະລັດລົງໃນວັນສຸກຜ່ານມານັ້ນ ບັນດາເຈົ້າໜ້າທີ່ທະນາຄານ ແຫ່ງຊາດກ່າວວ່າ ພວກເຂົາເຈົ້າຍັງໄດ້ສົນທະນາກັນກ່ຽວກັບທາງເລືອກອື່ນໆດ້ານນະ ໂຍບາຍ ເພື່ອຊຸກຍູ້ສົ່ງເສີມເສດຖະກິດນັ້ນນໍາ ແລະຕຽມພ້ອມທີ່ຈະໃຊ້ທາງເລືອກເຫລົ່າ ນີ້ ຖ້າຫາກຈໍາເປັນນັ້ນ